SIRI เล็งผุด 26 โครงการใหม่ 5.7 หมื่นลบ. หวังหนุนยอดโอนปี 62 โตเข้าเป้า 3.2 หมื่นลบ.
SIRI เล็งผุด 26 โครงการใหม่ 5.7 หมื่นลบ. หวังหนุนยอดโอนปี 62 โตเข้าเป้า 3.2 หมื่นลบ.
20 ก.พ. 2562

นายอภิชาติ จูตระกูล ประธานอำนวยการ บริษัท แสนสิริ จำกัด (มหาชน) หรือ SIRI เปิดเผยว่า บริษัทได้เตรียมเสนอขายหุ้นกู้มูลค่ารวม 5,500 ล้านบาท เพื่อใช้ในการขยายธุรกิจที่เติบโต โดยจะเป็นส่วนหนึ่งในการพัฒนาธุรกิจในปี 62 นอกเหนือจากการพึ่งพาวงเงินกู้จากธนาคาร เพื่อให้เป็นไปตามแผนการดำเนินธุรกิจในการรุกพัฒนาโครงการอสังหาริมทรัพย์เพื่อตอบรับทุกความต้องการที่อยู่อาศัย และครอบคลุมทุกกลุ่มลูกค้า รวมทั้งขยายการพัฒนาโครงการสำหรับรองรับความต้องการของกลุ่มลูกค้าต่างชาติ รวมถึงกลุ่มลูกค้าทั้งในกรุงเทพฯ และต่างจังหวัด
โดยหุ้นกู้ดังกล่าวมีกู้อายุ 3 ปี จำนวนรวม 5,500,000 หน่วย มูลค่าหุ้นกู้รวม 5,500 ล้านบาท อัตราดอกเบี้ย 3.80% ต่อปีตลอดอายุหุ้นกู้ จ่ายดอกเบี้ยทุก ๆ 3 เดือน ราคาเสนอขายหน่วยละ 1,000 บาท กำหนดวงเงินจองซื้อจองซื้อขั้นต่ำ 100,000 บาทและทวีคูณครั้งละ 100,000 บาท โดยจะเริ่มเปิดจองซื้อในวันที่ 22 และ 25-26 ก.พ.ผ่านธนาคารกสิกรไทย ธนาคารไทยพาณิชย์ ธนาคารกรุงเทพฯ และวันที่ 22-26 ก.พ.นี้ ผ่านธนาคารกรุงไทยทุกสาขาทั่วประเทศ
สำหรับหุ้นกู้ดังกล่าวได้รับการจัดอันดับความน่าเชื่อถือ ในระดับ BBB+ (Triple B Plus) จากบริษัท ทริสเรทติ้ง จำกัด ในขณะเดียวกันยังคงอันดับเครดิตองค์กรของ SIRI ที่ระดับ BBB+ เช่นเดียวกัน อันดับเครดิตดังกล่าวสะท้อนถึงความสามารถในการเป็นผู้ประกอบการพัฒนาอสังหาริมทรัพย์ชั้นนำของประเทศไทย รวมทั้งการดำรงสถานะการตลาดที่แข็งแกร่งในธุรกิจอสังหาริมทรัพย์
นายอภิชาติ กล่าวอีกว่า ณ เดือน ก.พ.62 บริษัทมีจำนวนโครงการที่เปิดขายและอยู่ระหว่างการพัฒนาทั้งสิ้น 98 โครงการ มูลค่าโครงการรวม 207,000 ล้านบาท รวมทั้งมียอดขายรวมในปีที่ผ่านมารวมทั้งสิ้นสูงถึง 48,500 ล้านบาท ปัจจุบันบริษัทมียอดขายรอรับรู้รายได้ (Bqcklog) ไปจนถึงปี 65 แล้วถึง 63,500 ล้านบาท รวมทั้งเตรียมพัฒนาและโอน 26 โครงการใหม่ มูลค่ารวม 57,000 ล้านบาทในปีนี้ ตามเป้าหมายการโอนที่วางไว้ 32,000 ล้านบาท
“การนำเสนอหุ้นกู้ของบริษัทในครั้งนี้ เชื่อมั่นว่าจะได้รับการตอบรับที่ดีจากนักลงทุน หลังจากที่บริษัทประสบความสำเร็จจากการเสนอขายหุ้นกู้ต่อเนื่องตลอดทั้งปี 61 ที่ผ่านมา สำหรับหุ้นกู้ที่บริษัทนำเสนอล่าสุดนี้ นับว่าให้อัตราดอกเบี้ยที่น่าสนใจ และเป็นอีกหนึ่งทางเลือกสำหรับผู้ที่มองหาการลงทุนที่ให้ผลตอบแทนสูงกว่าเงินฝาก โดยบริษัทได้วางแผนออกหุ้นกู้ที่เหมาะสม เพื่อช่วยสร้างเสถียรภาพด้านการบริหารต้นทุนทางการเงิน และดอกเบี้ยอย่างมีประสิทธิภาพ รวมทั้งเป็นแหล่งเงินทุนหมุนเวียนในการขยายธุรกิจ โดยไม่ต้องกังวลกับแนวโน้มดอกเบี้ยขาขึ้น” นายอภิชาติ กล่าว